b'\n_START_ARTICLE_\nItalo disco\n_START_SECTION_\nKjennetegn p\xc3\xa5 sjangeren\n_START_PARAGRAPH_\nItalo disco-musikk preges som nevnt av en betydelig synthesizerbruk. Ofte kan produksjonen virke eksperimentell, og av og til vil det kunne v\xc3\xa6re innslag av elementer som umiddelbart vil virke meget spesielt og malplassert. Noen eksempler kan v\xc3\xa6re at enkelte sanger innledes med kirkeklokker som sl\xc3\xa5r, av en mannsstemme som hoster, eller av et barn som skriker._NEWLINE_Et annet trekk som m\xc3\xa5 kunne sies \xc3\xa5 v\xc3\xa6re karakteristisk for Italo disco-sjangeren, er vokalen. Ofte ble sanger fremf\xc3\xb8rt p\xc3\xa5 gebrokken engelsk, og gjerne med en tykk italiensk aksent. Det faktum at produksjonen av Italo disco-l\xc3\xa5ter i all hovedsak kom fra land som ikke har engelsk som morsm\xc3\xa5l, gj\xc3\xb8r at sangtekstene ogs\xc3\xa5 vil fremst\xc3\xa5 som enkle. Dette preget antakelig ogs\xc3\xa5 tematikken, som ofte vil dreie seg om kj\xc3\xa6rlighet._NEWLINE_Selve vokalprestasjonen i slike produksjoner kan ogs\xc3\xa5 karakteriseres som spesiell. Det er en rekke eksempler p\xc3\xa5 Italo disco-artister som \xc3\xa5penbart har begrensede sangegenskaper. Dette er ett av en rekke eksempler som illustrerer at det er musikken og selve produksjonen som blir prioritert i Italo disco - ikke artistens sangprestasjoner._NEWLINE_Et annet kjennetegn ved sjangeren er en utstrakt bruk av ulike pseudonymer blant artister eller produsenter. Pseudonymene som ble tatt i bruk var gjerne engelsklydende - tanken var at dette kunne gi sjangeren et mer eksotisk og internasjonalt preg. Ofte kunne en produsent utgi en rekke ulike singler eller album under stadig nye artistnavn. Derfor vil ofte bildene av artistene p\xc3\xa5 LP-covere o.l. ikke n\xc3\xb8dvendigvis v\xc3\xa6re artisten selv; det vil ofte kunne v\xc3\xa6re snakk om en modell som er en del av et studioprosjekt satt sammen av en produsent. Et kjent eksempel p\xc3\xa5 slik bruk av pseudonymer er Fancy (egentlig Manfred Alois Perilano). Fancy har tatt i bruk pseudonymene Tess, Ric Tess, Tess Teiges. Dessuten st\xc3\xa5r han bak en rekke andre artister som l\xc3\xa5tskriver og produsent. Her kan nevnes Grant Miller, Linda Jo Rizzo, Timerider, The Hurricanes og Mozzart.\n_START_SECTION_\nTidlig historie\n_START_PARAGRAPH_\nMot slutten av 1970-tallet ble discomusikk i \xc3\xb8kende grad preget av bruk av synthesizere, noe som bidro til fremveksten av elektronisk musikk. Denne endrede instrumentbruken skapte ogs\xc3\xa5 sjangere som Hi-NRG og space disco. Det er verdt \xc3\xa5 merke seg at et tydelig grenseskille mellom sjangre som Italo disco, Hi-NRG og space disco vil v\xc3\xa6re vanskelig \xc3\xa5 trekke, da disse inneholder mange av de samme kjennetegnene og kan overlappe hverandre._NEWLINE_En viktig inspirasjonskilde for Italo disco-musikk er musikkprodusenten Giorgio Moroder, som anses som en pion\xc3\xa9r innen bruk av synthesizere og trommemaskiner. Av andre inspirasjonskilder kan nevnes tyske Kraftwerk, og engelske Gary Numan._NEWLINE_P\xc3\xa5 grunn av inspirasjonen sjangeren henter fra andre sjangre, er det problematisk \xc3\xa5 fremheve \xc3\xa9n l\xc3\xa5t eller et album som \xc2\xabden f\xc3\xb8rste Italo disco-utgivelsen\xc2\xbb. Likevel er det mulig \xc3\xa5 si at det en i dag kjenner som Italo disco, s\xc3\xa6rlig gjorde seg bemerket fra ca. 1983. N\xc3\xa5 gikk instrumentbruken ofte over til kun \xc3\xa5 v\xc3\xa6re elektronisk, og bruk av akustiske instrumenter var p\xc3\xa5 vei ut. I denne perioden - alts\xc3\xa5 p\xc3\xa5 starten av 1980-tallet - var det musikalske uttrykket i Italo disco relativt rent og ukomplisert. Senere, utover p\xc3\xa5 1980-tallet, ble Italo disco generelt sett mer komplisert i strukturen, og produksjonene mindre \xc2\xabrene\xc2\xbb. I tidlige produksjoner kan en tydelig spore inspirasjon fra disco, og spesielt senere discoutgivelser som gikk bort fra orkestre og over til i st\xc3\xb8rre grad \xc3\xa5 b\xc3\xa6re preg av elektroniske instrumenter. Et eksempel p\xc3\xa5 slike betydningsfulle sen-discoproduksjon er Giorgio Moroder-produserte \xc2\xab\xc2\xbbI Feel Love\xc2\xab fremf\xc3\xb8rt av Donna Summer, og senere albumet \xc2\xbbFrom Here to Eternity" Med et backingspor kun drevet av synthesizere, baner slike utgivelser vei for tidlig Italo disco, som for eksempel Jean Louis Levants \xc2\xabSay\xc2\xbb fra 1984._NEWLINE_\xc3\x85ret 1983 markerer ogs\xc3\xa5 oppstarten av en rekke Italo disco-orienterte plateselskaper, slik som Squish og American Disco. I dette \xc3\xa5ret produseres det ogs\xc3\xa5 et stort antall Italo disco-singler og album._NEWLINE_Sjangeren ble popul\xc3\xa6r i store deler av Europa utover 1980-\xc3\xa5rene. I Storbritannia derimot, ble Italo disco aldri veldig popul\xc3\xa6rt. Likevel var det her, som i andre deler av Europa, en rekke Italo disco-l\xc3\xa5ter som ble store hits. Eksempler p\xc3\xa5 dette er Ryan Paris\' \xc2\xabDolce Vita\xc2\xbb (1983), Baltimoras \xc2\xabTarzan Boy\xc2\xbb (1985) og Sabrinas \xc2\xabBoys\xc2\xbb (1987).\n_START_SECTION_\nAvledede sjangre og Italo disco som internasjonalt fenomen\n_START_PARAGRAPH_\nRundt 1980 til 1984 s\xc3\xa5 man i Canada fremveksten av s\xc3\xa5kalt Canadian Disco - noe som senere har blitt som Italo disco \xc3\xa5 regne. Eksempler p\xc3\xa5 Canadian Disco har vi fra gruppen Trans X. L\xc3\xa5ten \xc2\xabLiving On Video\xc2\xbb (1983) henter \xc3\xa5penbart inspirasjon fra nevnte space disco._NEWLINE_Tyskland ble ogs\xc3\xa5 etterhvert en betydelig eksport\xc3\xb8r av Italo disco. Her blir Italo disco ofte referert til som Discofox eller Euro Disco._NEWLINE_Tysk Italo disco skiller seg ofte litt fra den italienske, spesielt n\xc3\xa5r det gjelder produksjonen. De tyske produksjonene vil ofte kunne v\xc3\xa6re mindre eksperimentelle enn de italienske. Dessuten vil tyske produksjoner av og til ha versjoner av en utgivelse p\xc3\xa5 b\xc3\xa5de tysk og engelsk. Et eksempel p\xc3\xa5 det siste er Andreas Martins \xc2\xabSamstag Nacht In Der Stadt\xc2\xbb (1985). Denne utga han ogs\xc3\xa5 p\xc3\xa5 engelsk, riktig nok under aliaset Airplay. Andre eksempler p\xc3\xa5 tysk Italo disco er Modern Talking, Fancy, Bad Boys Blue, Lian Ross og C.C. Catch._NEWLINE_Italo disco ble alts\xc3\xa5 ikke v\xc3\xa6rende et rent italiensk fenomen - tvert i mot ble det produsert Italo disco-musikk i en rekke land. Mest fremtredende her er nok Italia og Tyskland, men det kom ogs\xc3\xa5 betydelige bidrag fra land som Spania, Nederland og Frankrike._NEWLINE_Ca. midt p\xc3\xa5 1980-tallet vokste s\xc3\xa5kalt space synth frem, en slags undersjanger av Italo disco Denne henter s\xc3\xa6rlig inspirasjon fra space disco, og inkorporerer temaer som dreier seg om verdensrommet, og inspireres gjerne av Science Fiction. Ofte vil slike produksjoner v\xc3\xa6re uten vokal. Eksempler p\xc3\xa5 artister som s\xc3\xa6rlig fokuserte p\xc3\xa5 space synth er Koto, Cyber People, Laserdance og Hipnosis.\n_START_SECTION_\nItalo disco i Norge\n_START_PARAGRAPH_\nI Norge ble det produsert en del synthpop i l\xc3\xb8pet av 1980-tallet, men knapt noe av dette kan defineres som Italo disco. Det betyr likevel ikke at sjangeren ikke var popul\xc3\xa6r i Norge. I likhet med flere andre europeiske land, s\xc3\xa5 man at en rekke Italo disco-l\xc3\xa5ter ogs\xc3\xa5 ble sv\xc3\xa6rt popul\xc3\xa6re i Norge. Ikke minst gjelder dette et band som Modern Talking, til tross for at disse ogs\xc3\xa5 gjerne kategoriseres som Synthpop eller eurodance._NEWLINE_Flere Italo disco-l\xc3\xa5ter fikk innpass i VG-lista - mange av disse opplevde dessuten h\xc3\xb8ye plasseringer. Righeiras \xc2\xabVamos A La Playa\xc2\xbb n\xc3\xa5dde for eksempel en 6.-plass p\xc3\xa5 VG-lista i 1983 - og ble v\xc3\xa6rende p\xc3\xa5 lista i 5 uker._NEWLINE_Et annet eksempel er Sandy Martons \xc2\xabPeople from Ibiza\xc2\xbb som ble v\xc3\xa6rende p\xc3\xa5 lista i 6 uker i 1984, med nr. 4 som beste plassering.\n_START_SECTION_\nItalo disco i nyere tid\n_START_PARAGRAPH_\nItalo disco gjorde seg mindre gjeldende mot slutten av 1980-\xc3\xa5rene og starten av 1990-\xc3\xa5rene. I denne perioden ser man en overgang i retning av s\xc3\xa5kalt Eurobeat. Dette var Italo disco-l\xc3\xa5ter produsert av italienske og tyske produsenter for et japansk publikum. I Japan opplevde man nemlig ikke samme nedgang i popularitet for Italo disco-musikk slik en gjorde i Europa._NEWLINE_Mot 1989 utviklet Italo disco-musikk i Italia seg i retning Italo house. N\xc3\xa5 begynte musikkprodusenter \xc3\xa5 eksperimentere med raskere og \xc2\xabhardere\xc2\xbb beats, noe som peker i retning av housemusikk, som fortsatt gj\xc3\xb8r seg gjeldende i dag._NEWLINE_Til tross for at Italo disco som sjanger ble mindre aktuell inn mot 1990-\xc3\xa5rene, er det i de senere \xc3\xa5r oppst\xc3\xa5tt en ny interesse for sjangeren. En rekke kjente artister henter inspirasjon fra Italo disco-sjangeren i dag. Et eksempel er det franske elektronikaduoen Daft Punk, som har fremstilt seg selv som roboter, og v\xc3\xa6rt flittige brukere av vocoder. Disse momentene peker klart i retning av varianten space synth. Dessuten fremheves tilknytningen av at duoen i sitt album Random Access Memories samarbeidet med italo disco-pion\xc3\xa9r Giorgio Moroder._NEWLINE_S\xc3\xa5kalt Nu-disco har s\xc3\xa6rlig gjort seg gjeldende siden starten av 2000-tallet, og i norsk sammenheng har vi en rekke artister som kan sies \xc3\xa5 tilh\xc3\xb8re denne sjangeren. Artist og produsent Todd Terje beskrives ofte \xc3\xa5 tilh\xc3\xb8re Nu-disco, som gjerne henter inspirasjon fra Italo disco._NEWLINE_Noe annet som har bidratt til \xc3\xb8kt popularitet for Italo disco i dag er fremveksten av nettradio. I dag finnes det en rekke radiostasjoner p\xc3\xa5 nett som kun spiller Italo disco-musikk. Av slike kan nevnes b.la. Radio Italo. En \xc3\xb8kt interesse for Italo disco har igjen f\xc3\xb8rt til at plateselskaper som for eksempel ZYX Records har valgt \xc3\xa5 utgi flere samlealbum._NEWLINE_Foruten dette, har flere plateprodusenter og -selskaper restaurert gamle Italo disco-l\xc3\xa5ter. Ofte kan dette dreie seg om l\xc3\xa5ter og singler som anses sjeldne, og som p\xc3\xa5 denne m\xc3\xa5ten blir bevart for ettertiden. Et eksempel p\xc3\xa5 et slikt restaureringsarbeid finnes hos italienske Magma Records. i l\xc3\xb8pet av 2013 ga dette plateselskapet ut en rekke restaurerte singler - eksempelvis artisten Moy\' sin single \xc2\xabFragile\xc2\xbb (1985). Flere Italo disco-album har dessuten blitt utgitt p\xc3\xa5 nytt i sin helhet, ofte i form av LP-plater._NEWLINE_Flere artister innen Italo disco-sjangeren som var betydningsfulle p\xc3\xa5 1980-tallet, lager fortsatt Italo disco-musikk i dag. S\xc3\xa6rlig har dette vist seg i de senere \xc3\xa5r, med en rekke utgivelser p\xc3\xa5 nett s\xc3\xa5vel som i LP-format. Her kan nevnes Ryan Paris som ga ut en LP-album s\xc3\xa5 sent som i 2015. Et annet eksempel er Linda Jo Rizzo og Fancy som hver for seg har gitt ut ny musikk de senere \xc3\xa5r, og som dessuten ga ut en duettsingle i 2014'